পুরুলিয়ায় বাস ও লরির মুখোমুখি সংঘর্ষ

পুরুলিয়া: মুখোমুখি সংঘর্ষ বাস ও লরির মধ্যে। বাঁকুড়া (Bankura) ও পুরুলিয়ার (Purulia) মাঝে ভয়াবহ বাস দুর্ঘটনা (Bus Accident)। মঙ্গলবার বিকেলে একাধিক বাসযাত্রী দুর্ঘটনার মুখে পড়ে। আহতও একাধিক।

পুলিশ সূত্রে খবর, সরকারি বাসটি বাঁকুড়া থেকে পুরুলিয়ার অভিমুখে রওনা হয়। পুরুলিয়া পৌঁছনোর আগেই, হুড়া থানার নিমতলা এলাকায় যাত্রী বোঝাই বাসটিতে মুখোমুখি সজোরে ধাক্কা মারে একটি ট্রাক। বাসের মধ্যে থাকা যাত্রীরা প্রবল ঝাঁকুনিতে পড়ে যান। খবর পেয়ে দ্রুত হুড়া থানা থেকে পুলিশ এসে আহতদের উদ্ধার করে। এই মুহূর্তে সকলেই হুড়ার গ্রামীণ হাসপাতালে চিকিৎসাধীন।

আরও পড়ুন: প্রসেনজিতের গান গেয়ে ভাইরাল যুবক!

জানা গিয়েছে, আহত যাত্রীদের অধিকাংশই মহিলা। নাক, মাথা সহ শরীরের বিভিন্ন অংশে চোট পান। খবর পেয়ে উদ্ধার কাজে ছুটে আসেন স্থানীয় বাসিন্দারাও। প্রাথমিক তদন্তের পর পুলিশ জানতে পেরেছে, সরকারি বাসটির স্পিড নিয়ন্ত্রণে ছিল। কোনও ভাবে ট্রাকটি নিয়ন্ত্রণ হারিয়ে উল্টোদিক থেকে এসে সজোরে ধাক্কা মারে।